b"\n_START_ARTICLE_\nGiovanni Battista Belzoni\n_START_SECTION_\nBiografski podaci\n_START_PARAGRAPH_\nRo\xc4\x91en je u Padovi u obitelji rimskog porijekla, sa \xc5\xa1esnaest godina je u Rimu navodno zapo\xc4\x8deo studij hidraulike. Nakon Francuske okupacije, 1800. godine je oti\xc5\xa1ao u Nizozemsku._NEWLINE_Godine 1803. otputovao je u Englesku gdje se o\xc5\xbeenio Engleskinjom Sarah Bane (ili Banne). Belzoni je bio iznimne gra\xc4\x91e, visok 2 metra. Jedan izvor navodi da je njegova supruga bila sli\xc4\x8dne gra\xc4\x91e, no drugi izvori to opovrgavaju. Da bi osigurali svoju egzistenciju, neko su vrijeme na londonskim ulicama prire\xc4\x91ivali predstave fizi\xc4\x8dke snage i spretnosti. Belzoni je uskoro dobio anga\xc5\xbeman u Astleyevom Amfiteatru, \xc5\xa1to im je pobolj\xc5\xa1alo \xc5\xbeivotne uvjete._NEWLINE_Godine 1812. je napustio Englesku, a nakon putovanja u \xc5\xa0panjolsku i Portugal , 1815. godine je stigao u Egipat. Belzoni je prikazao vlastitu hidrauli\xc4\x8dnu ma\xc5\xa1inu pa\xc5\xa1i Mehmet Aliju (Mohammed 'Al\xc4\xab Pasha), u svrhu lak\xc5\xa1eg navodnjavanja zemlje vodom iz Nila.\n_START_SECTION_\nIstra\xc5\xbeivanje egipatskih spomenika\n_START_PARAGRAPH_\nPrema preporuci poznatog orijentalista Johanna Ludwiga Burckhardta i unajmljen od strane tada\xc5\xa1njeg britanskog konzula u Egiptu, Belzoni je posjetio Ramesseum u Tebi. Tamo je vrlo vje\xc5\xa1to izveo uklanjanje jedne od dviju kolosalnih bista Ramzesa II.. Ne\xc5\xa1to vi\xc5\xa1e od desetlje\xc4\x87a prije Belzonija, bistu su poku\xc5\xa1ali odnijeti Napoleonovi in\xc5\xbeenjeri, ali bez uspjeha. Zahvaljuju\xc4\x87i Belzonijevoj vje\xc5\xa1tini i znanju, bista je brodom pristigla u Englesku dvije godine kasnije._NEWLINE_Belzoni je istra\xc5\xbeivao i veliki hram u Edfuu, posjetio Elefantinu i File te je 1817. godine uklonio pijesak sa velikog hrama u Abu Simbelu. Tako\xc4\x91er je vr\xc5\xa1io iskopavanja u Karnaku i otvorio grobnicu Setija I. , zbog \xc4\x8dega se ova ponekad naziva Belzonijeva grobnica. Belzoni je u\xc5\xa1ao u drugu piramidu u Gizi i prvi je moderni Europljanin koji je posjetio oazu Bahariya. Tako\xc4\x91er je identificirao ru\xc5\xa1evine Berenike na Crvenom moru._NEWLINE_Godine 1819. vratio se u Englesku gdje je idu\xc4\x87e godine objavio izvje\xc5\xa1taj o svojim putovanjima i otkri\xc4\x87ima Narrative of the Operations and Recent Discoveries within the Pyramids, Temples, Tombs and Excavations in Egypt and Nubia, &c. Tijekom 1820. i 1821. godine izlagao je preslike i model grobnice Setija I. na londonskom Pikadiliju u Egyptian Hallu. Godine 1822. prikazao je svoj model i u Parizu.\n_START_SECTION_\nPut u Afriku\n_START_PARAGRAPH_\nGodine 1823. krenuo je na put u zapadnu Afriku u namjeri da posjeti Timbuktu. Nakon \xc5\xa1to mu nije dopu\xc5\xa1ten prijelaz preko Maroka, izabrao je rutu obalom Gvineje. Stigao je do Kraljevine Benin, gdje se u selu Gwato razbolio od dizenterije, od koje je potom i umro. Prema slavnom britanskom istra\xc5\xbeiva\xc4\x8du Richardu Francisu Burtonu, Belzoni je bio ubijen i oplja\xc4\x8dkan.\n_START_SECTION_\nOstav\xc5\xa1tina\n_START_PARAGRAPH_\nBelzonijeva udovica je 1929. godine objavila njegove crte\xc5\xbee kraljevskih grobnica u Tebi._NEWLINE_Kolosalna bista Ramzesa II., poznata i kao Mladi Memnon, koju je Belzoni dopremio iz Egipta, do danas predstavlja jedan od najzna\xc4\x8dajnijih izlo\xc5\xbeaka londonskog British Museuma. Bista je monolitna, izra\xc4\x91ena od 7 tona te\xc5\xa1kog granitnog bloka._NEWLINE_Belzoni je jedan od pionira arheologije i egiptologije, a ujedno je primjer ranih istra\xc5\xbeiva\xc4\x8dkih ekspedicija koje su se naj\xc4\x8de\xc5\xa1\xc4\x87e svodile na potragu za blagom i dopremanje \xc5\xa1to ve\xc4\x87eg broja drevnih spomenika u Europu."